君莫誇少年一首贈余光遠
作者：戴表元
朝代：宋

paragraphs: 君莫誇少年，與我憊者疏。
我亦嘗少年，少年君不如。
談諧今已忘，猶有少年餘。
東南山水國，早得飛長裾。
春園虎丘樹，夏檻玉泉魚。
吳妍與楚豔，過眼日千車。
當此秋風凄，遊子易欷歔。
我時未更事，意氣益發舒。
出門有佳侶，遇勝不得虛。
惟憂日晷短，當去亦躊躇。
官曹人所厭，高士不肯居。
平生縱觀處，最在客南徐。
姻黨四面集，綵衣擁安輿。
停觥待淮蟹，醇甘逮僮胥。
道路無此願，此願勝鄉閭。
自從秣陵歸，鬰鬰不再攄。
三間風雨屋，僻其荒林墟。
非君好事者，誰能至吾廬。
今來建溪上，逢君屢相於。
行藏且勿問，人世有乘除。
舊狂我已悔，新銳君當袪。
男兒不用世，資身在犂鋤。
臨風贈君別，勸君惜居諸。
勸君重桑梓，勸君重名譽。
歲晚未相忘，頻寄山中書。